**איש אמו ואביו תיראו"**

**(ויקרא יט, ג)**

**משיעור ל"ג בעומר תש"ע**

**א**

הנה כל דבר שעיני הבריות נשואות אליו מלבד הבורא ב"ה הרי זה כאלהים אחרים, וכמו שכתוב (ויקרא יט, ד) "אל תפנו אל האלילים" ודרש זאת רב חנין במסכת שבת (בדף קמט ע"א) אל תפנו א־ל מדעתכם, כי ההיסמכות על כח אחר מלבד השי"ת, שעושה האדם איזו מציאות וכח עליון היכול להיטיב לו או לגרוע ממנו הטובה, הוא פגם אמונה הנמשך מעבודה זרה.

וביטול פגם עבודה זרה הוא על ידי אמונה שה' ב"ה הוא א־להי האלהים, שהוא יתברך מושל בקליפה מקצה לקצה, ומלכותו בכל משלה. וזהו מתוך שיזכור האדם שה' ב"ה הוא שהוציאנו ממצרים, שהיה תלוי אז הכל בו יתברך לבדו, כי בפנימיות היתה הקליפה נכנעת ומבוטלת לרצונו יתברך, ופרעה חפץ בליבו להוציא את ישראל ממצרים, אלא שעשה בו הקב"ה כרצונו, שכאשר רצה לשחק בו הקשה את ליבו שלא להוציא את ישראל, וכאשר באה העת והשעה להוציא את ישראל ממצרים תיכף ריכך את ליבו להוציאנו, ושוב כאשר רצה הקב"ה לכלותו על הים שוב חיזק את ליבו לרדוף אחר ישראל, כנאמר (שמות יד, ח) "ויחזק ה' את לב פרעה מלך מצרים וירדוף אחרי בני ישראל", ושוב חיזק את ליבו להכנס לתוך מימי הים, הכל בכדי להנקם ממצרים ולהטביעם בים.

**ב**

ובכל זה רצה הקב"ה להראותנו את נפלאותיו ואת ידו החזקה, ששולט הוא בכל אשר עושים אותו האומות לכח כל דהו היכול להטיב או להרע להם. ועל כך אמר הכתוב (בדברים ד, לד) שהוציאנו הקב"ה ממצרים "ביד חזקה ובזרוע נטויה", וכן אמר הקב"ה למשה במצרים (שמות ו, א) "עתה תראה אשר אעשה לפרעה, כי ביד חזקה ישלחם וביד חזקה יגרשם מארצו", ש'יד החזקה' הוא ששולט הקב"ה בקליפה מצד הגבורה והצמצום מן הקצה עד הקצה, ו'זרוע נטויה' הוא ששולט בהם הקב"ה למרחוק, להראותינו שאין לקליפה יכולת להרע או להיטיב מאומה לכל בריה אילו לא היתה יד ה' הנטויה למרחוק מסבבת ופועלת את ההטבה או מניעתה לאותה בריה, ולכך בכח האמונה בה' ב"ה שהוא יתברך א־להי האלהים, שהוא בעל הכח היחיד על אותו שמכנים לו בעל כח בעולם, והוא יתברך המושל בכל אלהים ובעל כח, מתוך כך חוקק האדם בליבו שאין כל כח בעולם היכול להזיקו או להיטיב לו.

וכאשר אין נושא האדם עיניו על שום כח בעולם, מתוך שחוקק בדעתו שאין שום דבר הפועל מכח עצמיותו, בזה מקיים הוא את הציווי "לא יהיה לך אלהים אחרים על פני" (שמות כ, ב), ומתוך כך יהיו נשואות עיניו להשי"ת לבדו, שהוא הבעל כח היחיד היכול להנהיג לכל הבריאה ולכל הבריות, ולסבב ולפעול שיהיה לאדם את ההנהגה וההשפעה הטובה הנצרכת לו, ובזה יקיים גם "אנכי ה' א־להיך אשר הוצאתיך מארץ מצרים מבית עבדים" (שם בשמות כ, ב), שיוודע לאדם שהוא השי"ת אשר התגלה כמושל על פרעה שדימה עצמו לתנין גדול הרובץ בתוך יאוריו, ונרמז בזה שבא פרעה עד לקצה הריחוק מאור פני השי"ת, אבל לא הועיל לו מאומה, כי בו ועל ידו הוכיח וגילה הקב"ה לעין כל שגם בקצה הריחוק מנהיג הקב"ה את הכל, ומלכותו בכל משלה מן הקצה אל הקצה.

**ג**

וענין הביטחון בה' ב"ה בכל אשר יהיה עם האדם הוא כנגד הכתר ומדרגת עתיק, והיא מדרגה שאין יכולים לכותבה ולהורות בה, מפני שאפילו הדיבור בה אינו שייך, וגם המחשבה אינה שייכת, מפני שבמדרגה זו אין לצדדי חסדים וגבורות אלא הכל אחד, והיא כנגד כתר תורה ושער החמישים. והוא כנגד היחוד שבפסוק 'שמע ישראל הוי"ה א־להינו הוי"ה אחד' שהם כ"ה אותיות, וב'ברוך שם כבוד מלכותו לעולם ועד' שהם כ"ד אותיות, שיחדיו הם מ"ט אותיות, וכנגד מ"ט ימי העומר בהם נעשה יחוד שגורמים ופועלים התחתונים, כמו שאמר רשב"י בתיקונ"ז (בתיקון יט, דף לט ע"א), אך לאחר מכן היא שתיקה, כי הוא כנגד מדרגת שער החמישים שאין יכול האדם לפעול ליחוד זה אלא בביטול גמור במסירות נפש, שמתוך כך נשפע יחוד זה מלמעלה עד שנכלל בו האדם בחסד חינם.

ושתיקה זו היא ביטול המחשבה במסירות נפש, וכנגד מסירת נפשו של רבי עקיבא, וכענין שאמר הקב"ה למשה על מסירות נפשו של רבי עקיבא 'שתוק כך עלה במחשבה' כמו שאמר רב יהודה בשם רב במסכת מנחות (בדף כט ע"א). והוא כענין שאמר משה לישראל על הים "ה' ילחם לכם ואתם תחרשון" (שמות יד, יד), כי אז נשפעה והאירה בהם מדרגת הכתר, וכענין שאמר אז הקב"ה למשה "מה תצעק אלי, דבר אל בני ישראל ויסעו" (שמות יד, טו), ואמר רשב"י בספרא דצניעותא שבזוהר תרומה (בדף קעח ע"ב) שגילה לו בזה שבעתיקא תליא מילתא, כי במדרגה זו אין שייך ענין התפילה הרומזת למשפיע ומושפע, כי בעתיק לית תמן דכר ונוקבא, אלא הכל אחד ושורש ל**י"ג** מידות העולים כמנין **'אחד'** דשמע ישראל.

**ד**

וכאשר ניסו בני ישראל את ה' לאחר קריעת ים סוף "לאמר היש ה' בקרבנו אם אין" (שמות יז, ז), שהטילו ספק במדרגת הבטחון והסתפקו אם צריכים הם לתפילה או לבטחון במדרגת אין ועתיק, תיכף באו עליהם עמלק להילחם בהם, כי הדרך במידת הבטחון היא שיעמוד בה האדם בדרך התום והיושר, וכענין הכתוב (בתהלים כה, כא) "תם ויושר יצרוני כי קויתיך", שמתוך דרך התום והיושר יהיה שמור האדם מכל מחשבות של ספיקות וכפירות, כי מצד מידת הבטחון שכנגד עתיק יהיה בדרך ה'תום', ולא ישאל ולא יקשה על דרכיו יתברך, כי תמן לית שאלה, וזהו כנגד מה שנסתפקו ישראל 'אם אין', ומצד ה'יושר' יבוא האדם לכדי תפילה, שזהו כנגד מה שנסתפקו ישראל 'היש הוי"ה בקרבנו'.

ושניהם נצרכים למידת הביטחון, שכאשר אין לאדם תמימות וישרות אינו יכול לאחוז בתפילה ובטחון כאחד, וכאשר יש לו לאדם בטחון שלם בה' ב"ה, יכול הוא מתוך כך להתפלל ולשבח ולהלל לה' ב"ה באמת, וכאשר הוא משבח לה' ב"ה יהיה זה הלל ושבח אמיתי מכל ליבו. והנה בכדי שישבח לה' מתוך שידע כי ה' הוא א־להי האלהים צריך הוא לידע ולהכיר בה' ב"ה ובגדולתו מתוך היראה, ורק לאחר מכן יוכל להתקרב ולזכות למידת הביטחון, והוא עליית המלכות והיראה עד למדרגת הבטחון והכתר, שהם עשר מדרגות, כנגד עשר פעמים הללויה' ששיבח דוד המלך במזמור אחרון שבתהלים – 'הללו אל בקדשו' כנגד הכתר, 'הללוהו ברקיע עוזו' כנגד החכמה, 'הללוהו בגבורותיו' כנגד הבינה, 'הללוהו כרוב גודלו' כנגד החסד והגדולה, 'הללוהו בתקע שופר' כנגד הגבורה, וכן על זה הדרך כנגד עשר המדרגות, עד שמעלה המלכות עד לכתר, שמתוך היראה מהשי"ת בא לבטחון שלם בה' ב"ה.

**ה**

וענין היראה הוא שידע האדם שאינו יכול להלל את השי"ת ולשבח לו אלא מתוך היראה, ורק מתוכה ועל ידה יוכל לשמוח ולבטוח בו יתברך ולהללו בשמחה וששון, וכפי שהחל דוד המלך להלל להשי"ת מתוך היראה ואמר 'הללו אל בקדשו' שכנגד הכתר, שהוא יראה גדולה מאד, שעסק במחשבתו להתבונן בקדושת ה' ופרישותו מכל מחשבה של בן אנוש, שהרי לית ביה מחשבה ותפיסה ביה כלל, וכן 'הללוהו ברקיע עוזו', שהוא למעלה מהבנת האדם ומחשבתו, וכן 'בגבורותיו', 'כרוב גודלו', 'בתקע שופר', שכל אלו הם הילולים מתוך מידת היראה והריחוק מכל מה שיחשוב האדם שיודע הוא למי מהלל ומשבח הוא. ורק לאחר שדבק האדם בדרכי היראה במיגת הבטחון, יהיה ביכלתו לבוא לכדי הלל בששון ושמחה, כמו שאמר דוד "הללוהו בנבל וכינור, הללוהו בתוף ומחול, הללוהו במינים ועוגב וגו'".

וכך היא דרך קבלת התורה, שכשם שאין יכול האדם להתקרב אצל המלך ולשבחו ולהללו קודם שיבוא אצל היראה תחילה, כך הוא גם בקבלת התורה, שקודם שמקבלים לתורה צריך לדרך, והיא הדרך שאמר משה לפרעה (שמות ח, כג) "דרך שלושת ימים נלך במדבר", וכל כונתו בזה היתה לשבר את הקליפה מתוך שיבואו ישראל תחילה אל היראה, שהיא שלושת ימים, שהם כנגד שלושת האבות ששלימים היו במידת היראה, ובזה ראויים יהיו ישראל לקבלת התורה.

והיראה שבמעמד מתן תורה היא מה שאמר רבי יהושע בן לוי במסכת שבת (בדף פח ע"ב) שהייתה נשמתם של ישראל פורחת מהם בכל דיבור ודיבור בהר סיני והיו חוזרים לאחוריהם שלוש פרסאות, והיו מחזירים אותם המלאכים לפני השי"ת, לפני הר סיני, כמו שכתוב (תהלים סח, יג) "מלכי צבאות ידודון ידודון ונות בית תחלק שלל". וזהו שלושת ימים נלך במדבר", כי מהלך אדם ביום הוא עשרה פרסאות כמובא במסכת פסחים (בדף צד ע"א), והיו המלאכים מחזירים אותם בכל פעם שלוש פרסאות, וזהו 'דרך שלושת ימים', שקודם שיקבלו את התורה צריכים היו לילך מהלך שלושה ימים במידת היראה בה הלכות שלושת האבות, ובזה נחקק בידיעתם לדורות עולם שאין יכולים ליגש וליטול את התורה ללא דעת ביראת ה', וכאשר ניגש האדם לתורה מתוך יראה והתבוננות בקדושתה ומעלתה, יכול הוא לבוא לידי שמחה וששון אמיתיים, שישמח בתורה שמחה שלימה ואמיתית.

**ו**

וכן הוא ההתקרבות בכל חלקי התורה, שתחילתה הוא מתוך מידת היראה, וכן הוא ביום ל"ג בעומר, שקודם שישמח האדם בצדיקים ובסודות התורה שגילו, ראשית כל יש לו לידע ולזכור מדרך היראה, שלכך נקרא רבי שמעון 'בוצינא קדישא', שהוא כנגד האש שאי אפשר ליגע ולאחוז בה, ללמד שאין בתורתו הבנה ותפיסה, כי הוא כאש נורא, וכענין 'הללוהו בגבורותיו'. כי ראשית ההתבוננות על יום זה היא מתוך הריחוק וההתקרבות, וכענין שנתרחקו בהר סיני מפני דיבורו יתברך ושוב נתקרבו, אמנם אחרי שיודע האדם דבר מהיראה אצל הצדיקים וקדושת תורתם, יכול הוא לבוא לששון ושמחה אמיתית במציאות הצדיקים ותורתם, וכענין 'הללוהו בתוף ומחול' (ודבר טוב הוא שיכוון האדם בשם הוי"ה בוער באש מעליו, וגדול כח כוונה זו לשבר הקליפות מעליו, וכאשר יתמיד בכך תכנס היראה בליבו ויוכל לבוא לששון ושמחה). ולכך יום ל"ג בעומר הוא כנגד הוד שבהוד, לרמז שמתוך דרך היראה יבוא האדם להתבוננות שמהלל ומודה הוא לה' ב"ה על כך שיכול הוא לעמוד לפניו ולהודות ולשבח לו.

ובזה בא האדם לביטחון שלם בה' ב"ה ונעשה ראוי לגאולה, וכענין שאמר הרעיא מהימנא בזוהר נשא (בדף קכד ע"ב) שבחיבורו זה של רבי שמעון בר יוחאי יצאו ישראל מן הגלות עד שיתבטל מהם יצר הרע, כי כאשר יתגלו סודות התורה יבוא האדם לבטחון שלם בה' ב"ה, ויוכל להיות דבוק בו יתברך ללא פחד מיצר הרע. כי הנה מידת הבטחון היא כנגד הכתר שהיא גדולה מכולם, ועיקר הבטחון הוא על הרוחניות, היינו שיבטח האדם בה' ב"ה על כך שבוודאי יזכה גם הוא לקבל את התורה ולבוא לכל טובות התורה כבמעמד הר סיני, ודרך הבטחון הוא שיהיה בוטח האדם בה' ב"ה על היום דוקא, ולא על מחר, ולא יהיה בעיניו אלא היום לבדו, ויבטח בה' ב"ה שביום זה דווקא יעשה הקב"ה את הטוב בעיניו בכדי להביאו ביום זה לשלימות תכליתו הטובה והנצחית. והוא ענין ספירת העומר, שבכל יום סופרים אנו 'היום כך וכך לעומר', ללמדנו שכל יום הוא חלק ממידת הבטחון שבשער החמישים וכתר התורה שבקבלת התורה, ובכל יום בוטחים אנו בה' ב"ה שיום זה הוא יום שכולו בידו יתברך, ובודאי שגם מתוך יום זה נזכה לבוא לכדי דבקותינו בקבלת התורה.

**ז**

והעיקר שזכו הצדיקים על ידו לקבל את התורה היא מידת הבטחון, שבכל יום מתחדשים היו בעבודתם על אותו היום לבדו, ובוטחים בה' ב"ה שיביאם יום זה לתכלית הנצחי בקבלת התורה, ולא הסיחו דעת מהבטחון בה' ב"ה, כמו שאנו אומרים (בתפילות ימים הנוראים) 'אשרי איש שלא ישכחך'. ותחילת הביטחון הוא ביראה, וזהו 'אשרי איש', ש'**איש'** עולה בראשי תיבות **א**דם **י**רא **ש**מים, ו'איש' (עם הכולל) עולה כמנין 'שבי', העולה בראשי תיבות שמעון **ב**ן **י**וחאי, לרמז שכל מה שהשיג רשב"י בסודות ועמל התורה היה מתוך המחשבה בבטחון על אותו היום לבד. ועל כך אמר דוד המלך בתהלים (קיט, צז) "מה אהבתי תורתך כל **היום** היא שיחתי", שמתוך ששם בטחונו על השי"ת לבדו באותו היום בא לכדי אהבת התורה, ומתוך כך בא למתיקות בתורה, וכענין יום השבת בו בוטח האדם על השי"ת ומפנה את ליבו לתורה, וכענין הכתוב (תהלים צב, א) "מזמור שיר **ליום** השבת".

וכאשר עוסק האדם בתורה מתוך דרך זו ובמידת הבטחון בהשי"ת, עולה הוא מעל הטבע ומעל הזמן. ולכך כאשר היה רשב"י במערה היה עולה במידת הבטחון מעל הטבע והזמן לסוד כתר תורה ושער החמישים, והיה ממשיך לכל סודות התורה בעולם. ולכך ארבע אמות של עסק תורה לשמה הוא המקום המקודש ביותר, ובו מתמתקים כל הדינים ועולים כל הניצוצות מהשבי, ומתייחדים על ידי תורה זו עולמות העליונים והתחתונים. וכל הקשור בתורת רשב"י, שהיא תורה של מסירות נפש, קשור הוא בגאולה, וגורם להחיש את הגאולה, כי בלימוד לשמה מייחד האדם חמה ולבנה, את היראה שכנגד הלבנה והלילה, עם החמה שכנגד הבטחון והיום.

**ח**

כי ענין סודות התורה שגילה רשב"י הוא שבכל דבר ודבר יש תורה נעלמת, ומלבד זאת שבכל דבר מצוה, שהיא ענין רוחניות, יש בזה בודאי סודות נעלמים, הנה גם בכל דבר גשמי וכל מאורע ישנה תורה נעלמת, וכאשר רגיל האדם בדברי תורתו של רשב"י יש לו ביטחון בהשי"ת שבכל מאורע ובכל סיבה שיש לו בכל יום ויום בודאי יש בזה תורה נעלמת, וסמוך ונשען הוא על השי"ת שגם יום זה נכלל הוא בשלושת ימים האמורים הנצרכים לו בכדי להיות מוכשר לקבל את התורה בשלימות, ובודאי שיביאהו הקב"ה אל התכלית הנצחית.

ולכך יש מעלה גדולה לילך אצל צדיקים, בפרט ביום השייך לענינם, שביום זה מאירים הם בכל תוקף בכל העולמות. כי על כל איש ישראל מאיר שם הוי"ה, ועל הצדיק שלמד תורה לשמה מאיר שם הוי"ה בשלימות, כי העלה מלכות עד הכתר בכל עשר המדרגות, הן מצד היראה והן מצד הששון והשמחה, ולכך כאשר בא האדם אצל הצדיקים, תחילה מאיר בו ענין היראה, ואחר שנחקק בליבו דבר מן היראה, יכול הוא לבוא לששון ושמחה אמיתית בתורה ובכל דברי הצדיקים.

וצריך האדם להאמין שרבי שמעון חי וקיים, ומיום הסתלקותו הלך ונתעלה יותר ויותר, וכאשר מאמין האדם בחיות הצדיק ומציאותו, כך נעשית לו גם התורה לסם חיים, ועל ידי עסק התורה מתוך אמונה זו מסיר האדם מעליו כל מיני שגעון וגאות, ובזה יעלה ויצליח. כי כל מה שהולך האדם בחושך הוא מפני שאין מאיר עליו שם הוי"ה בשלימות וכסדר, אך על ידי עסק התורה מתוך אמונה בחכמים מוסרי התורה שהם חיים וקיימים, נכלל הוא באור תורתם ומאירים בו שם הוי"ה מתוקן וכסדר, ויוצא הוא מחושך לאור ומלילה ליום, שהוא הבטחון של האדם על הרוחניות שלא יעזבנו השי"ת עד שיביאהו לתכלית הנצחי והשלם.

**ט**

שהרי אף במיתתם נקראים הצדיקים חיים כמו שאמר רבי חייא במסכת ברכות (בדף יח ע"א), וזהו משום שבחייהם ירשו הם את הארץ כמו שכתוב (תהלים לז, כט) "צדיקים ירשו ארץ", ולכך ממשיכים הם את חייהם אף בהיותם משוכני ארץ, בכדי לזכות לכל ישראל מאותה 'ארץ זבת חלב ודבש'. כי בקדושת תורתם טעמו הם מזיו השכינה ונעשתה תורתם מתוקה מדבש ונופת צופים, ושמורה וערוכה מתיקות וערבות תורתם לדורות, שכאשר דבוק האדם בעסק תורתו של רשב"י הרי הוא כענין הכתוב (שה"ש ד, יא) "דבש וחלב תחת לשונך", וטועם טעם עולם הבא ודבקות אמת בכל עבודתו את השי"ת.

והדבקות בצדיק היא שכל החכמה והבינה של האדם יהיו עוסקים וחושבים בתורת הצדיק ודעתו שחקק והוריש בעולם, ועל כך מהלל הוא להשי"ת 'כל הנשמה תהלל י־ה', שהם י"ה כנגד אבא ואמא כמו שאמר הסבא בזוהר משפטים (בדף צד ע"ב), ובלבד שיזכור את דרך היראה, שידע שאינו מבין דבר בצדיק ובתורתו, וכל מה שתופס בדעתו אינו אלא רושם מרחוק ממהות תורת הצדיק והשגתו וקדושתו, כי הוא כאש שאין בו אחיזה ונקרא 'בוצינא קדישא' כאמור.

ונרמז ענין זה בכתוב (ויקרא יט, ג-ד) "איש אמו ואביו תיראו ואת שבתותי תשמורו... אל תפנו אל האלילים", ש**'איש'** (עם הכולל) עולה כמנין '**שבי'** שהוא ראשי תיבות **'ש**מעון **ב**ן **י**וחאי' כאמור, ו'אימו ואביו' הם חכמתו ובינתו כנודע, ו'תיראו' היא מידת היראה כאמור, '**ו**את **ש**בתותי' עולה בראשי תיבות כמנין **'דבש'**, לרמז שבזה זוכה האדם למתיקות וערבות בתורה כאמור, וזהו 'שבתותי תשמורו', שידבוק האדם במידת הבטחון על הרוחניות, שהוא מתוך שעומד לפניו יום זה לבדו, שהוא כנגד ספירת 'היום' דספירת העומר, שהוא כענין יום השבת בו בוטח האדם בהשי"ת לבדו, וכענין הכתוב 'מזמור שיר **ליום** השבת' כאמור, ונסמך לזה 'אל תפנו אל האלילים', שאינו מפנה א־ל מדעתו, ואינו נסמך על כל כח מבלעדי ה' ב"ה, שהוא שלימות הבטחון.